Viktima dhe shkatërrim nga zjarret në veri të Kalifornisë
Rajoni i pasur, i njohur për kodrat me vreshta ku prodhohen verëra me famë botërore, është përfshirë nga flakët e zjarreve masive
Të paktën 10 vetë kanë gjetur vdekjen në Kaliforni nga zjarret që kanë përfshirë sipërfaqe të mëdha në veri të shtetit, ku ndodhen edhe zonat kodrinore të njohura në mbarë botën për vreshtat dhe kantinat e verës. Zjarret kanë përfshirë sipërfaqe mbi 25 mijë hektarë duke shkatërruar shtëpi, biznese, e vreshta dhe duke detyruar rreth 20 mijë vetë të braktisin banesat. Zyrtarët e shtetit thonë se të hënën zjarret dogjën 1 mijë e 500 shtëpi dhe biznese, ndërsa spitalet njoftuan se më shumë se 100 njerëz kanë kërkuar trajtim, shumica nga thithja e tymit. Numri i viktimave pritet të rritet. Shkaku i zjarreve nuk është ende i qartë, por zjarret spontane në këtë periudhë të vitit janë diçka e zakonshme në shtetin e Kalifornisë; flakët përhapen me shpejtësi në mjedisin e thatë dhe me ndihmën e erërave të fuqishme. Sipas autoriteteve 14 vatra zjarri shpërthyen të dielën vonë dhe flakët u përhapën me shpejtësi në të gjithë rajonin, të nxitura nga era. tregon një banore. Flakët u përhapën me shpejtësi dhe ekipet e shpëtimit nuk arritën ta kontrollojnë zjarrin por u vunë në lëvizje për të evakuuar banorët. tha Drejtori i Shërbimeve Zjarrfikëse për Kaliforninë, Ken Pimlott. Zjarri përfshiu një lagje të qytetit të Santa Rozës duke djegur komplekse shitblerjeje, spitale e banesa. Në Luginën e Napas, të njohur për vreshtat e kantinat e verës u regjistruan vatrat më të mëdha të zjarrit. Për momentin autoritetet mund të përdorin vetëm mjete nga ajri për të luftuar flakët: tha Shefi i Shërbimeve Zjarrfikëse për Napan, Barry Biermann. Përpjekjet po mbështeten nga Garda Kombëtare e Kalifornisë. thotë David Bolden i Gardës Kombëtare të Kalifornisë. Guvernatori i Kalifornisë ka shpallur gjendjen e jashtëzakonshme për zonat e goditura, duke mundësuar lëvrimin e fondeve emergjente për të mbështetur qendrat e përkohëshme të strehimit si dhe përpjekjet për të luftuar zjarret. thotë Marc Ghilarducci i Shërbimeve Emergjente për shtetin e Kalifornisë. Zyrtarët paralajmërojnë se ka rrezik që flakët të zhvendosen drejt jugut të shtetit, pasi në këtë stinë fillojnë erërat Santa Anna, një fenomen natyror i njohur për rrezikun e intensifikimit të zjarreve. Autoritetet lokale në Kaliforni kanë njoftuar banorët të jenë të përgatitur për evakuime të shpejta nëse zonat e tyre janë të rrezikuara.